Lovisendal (Brekke)

Lovisendal er en bygning i Brekke i Gulen kommune i Sogn og Fjordane. Huset ligger like ved Brekke kirke og er den gamle offisers og sorenskrivergården. Breche Gaard var fra 1727 og fikk det nye navnet Lovisendal i 1819. Huset ligger på Ytre Brekke ved Risnefjorden. Det var embetsmannshus, familiebolig og kontorer. Bygningen er fredet.

Historie

Den norske hær ble opprettet i 1628. Det Bergenhusiske regiment bestod av kompaniene Sunnmøre, Nordfjord, Sunnfjord og Ytre og Indre Sogn. I Brekke var der ekserserplass like ved elveosen i Brekke. Helt fra 1677 hadde det bodd offiserer på Breche Gaard.

Gården blir bygget

Even Kraft bodde i Brekke fra 1727 til 1745 i et hus som ble kalt Løytnanthuset. Han hadde vært med i striden med svenskene I Elleveårskrigen 1709–20. Han var offiser i det Bergenhusiske Regiment. Han kjøpte også kirken i Brekke i 1725, og i 1727 bygget han et stort bolighus på gården. Huset hadde storstue, to gjesteværelser, en forstue, en entre med trapp til hagen, en dagligstue, et stort og lite sengekammer, tjenerstue og stort kjøkken samt to kvistværelser ovenpå. I rommene var der fem kakkelovner til oppvarming. Løytnanthuset ble heretter brukt til skolestue og melkebod.
Even Kraft flyttet til Munkholmen ved Trondheim i 1745 og ble kommandant der. Lovisendal ble da overtatt av sønnen Wincentz Henrich Kraft som også var offiser. I 1753 flyttet han til Danmark for å overta en gård han hadde arvet der, og broren hans kaptein Knud Kraft overtok gården i Brekke.
Våren 1753 begynte Knut kraft å sette kirken og husene på Brecke gård istand. Taket på kirken var av bord og mer elle mindre ødelagt. Det dryppet mange steder på gulvet og nedover veggene. Kirken ble grundig reparert og fikk pannesteinstak. På hovedbygningen ble også taket reparert og den fikk også pannestein på taket. Knud Kraft døde i 1765.

Sorenskrivergård

I 1769 ble Lovisendal med Breche Gaard sorneskriversete for Ytre Sogn da sorenskriver og justisråd Niels Hegelund Holtzrod kjøpte eiendommen og bosatte seg der.
I 1814 kjøpte sorenskriver Peter Boerthman Voss frå København hovedbygningen på gården og bosatte seg der. Han begynte å kalle eiendommen Lovisendal etter konen Louise. Navnet er første gang brukt 17. august 1819. Voss fekk et annet embete i 1825, var det slutt på sorenskriver-epoken i Brekke.

Skole

Før han flyttet solgte Voss Lovisendal med hage og tilhørende jordegods og hus til Eivindvik skolekommune. Presten Niels Griis Alstrup Dahl sto bak dette kjøpet da han ønsket å få til faste skoler for å avløse omgangskolen. Lovisendal ble skolehus og lærerbolig for Brekke krets. I huset bodde også en pakter som skulle gi læreren mat og sørge for renhold av lokalene. I årene 1825–27 eide Eivindvik skolekommune bygningen.
I 1827 kjøpte Dahl Lovisendal av Eivindvik skolekommune. Han kjøpte også resten av gården der det fantes et gjestgiveri Sjøstuen . Dahl ønsket å få slutt på det ulovlige salget av øl og brennevin. Dahl hadde eiendommen til 1851.

Landhandel

Huset hadde de neste årene flere eiere, og en begynte med landhandel her.
Eiler Mikael Ellingsen bygget hus på Ytre Brekke og begynte som landhandler der. I 1887 ble han ekspeditør på Fylkesbaatane og i 1893 fikk han bygselbrev på Lovisendal. i 1897 fikk han skjøte på gården med hus, hage og eiendom.
I 1920-årene ble landhandelen drevet av Bernhard Ellingsen . Helt frem til 1965 ble det drevet landhandel i de gamle bygningene på Lovisendal, for det meste av familien Ellingsen. Den blir nå brukt som barnehage.